text: Syriske Silva gennemlever sin egen flugt i nyt teaterstykke
  18 januar 2017 kl. 13.23
  Silva Alloush flygtede fra Syrien og kom til Danmark for halvandet år siden. Nu spiller hun selv rollen som syrisk flygtning i teaterstykke.
  
  I et nyt teaterstykke "Verdener krydses" møder en ung syriske flygtning både fjendskab og venskab, da hun kommer til Danmark. 
  Og den 16årige hovedrolleindehaver, Silva Alloush, kender godt til at komme til et fremmed land.
  Hun er nemlig selv syrisk flygtning, og har haft teaterets hovedpersons oplevelse helt inde på livet. 
  - Jeg var 13 år gammel og min lillebror var 12. Min mor var syg, så vi måtte arbejde 12 timer om dagen., fortæller Silva Alloush.
  Det er kun halvandet år siden hun kom til Danmark, og hun har aldrig spillet teater før. Alligevel leverer hun de danske replikker med stor overbevisning. 
  - Man kan se i hendes øjne, at det kommer helt indefra, siger stykkets manuskriptforfatter, Camilla Højlund Hansen, til TV SYD.
  Men det har ikke været nemt at få rippet op i de mange følelser fra flugten fra Syrien til Danmark.
  - Hun har nogle monologer, hvor hun ser meget eftertænksom ud. Der tror jeg, vi rører ved noget i hende, siger instruktør Kim Hartwich til TV SYD.
  Camilla Højlund Hansen, manuskriptforfatter: "Man kan se i hendes øjne, at det kommer helt indefra."
  Silva Alloush er ikke den eneste på teatret, der har haft stykkets tema inde på livet. Rollen som hovedpersonens far bliver også spillet af en syrisk flygtning.
  Men fremadrettet skal man ikke forvente at se Silva Allosh på de skrå brædder.
  - Ikke mere teater, siger hun og bekræfter, at det er for hårdt. 
  Teaterstykket "Verdener krydses" har premiere torsdag på Teaterhuset i Borgergade i Esbjerg.
  